ສະຖານກົງສຸນ ສປປ ລາວ ປະຈຳນະຄອນຊາງຊ່າ ທີ່ຕັ້ງຢູ່ຖະໜົນເຈຟ້າງຕາເວັນອອກ ນະຄອນຊາງຊ່າແຂວງຫູນານ ສປ ຈີນໄດ້ເປີດຢ່າງເປັນທາງການໃນວັນທີ 23 ທັນວານີ້.
ສະຖານກົງສຸນລາວປະຈຳຊາງຊ່າເປັນສະຖານກົງສຸນລາວປະຈຳຈີນແຫ່ງທີ 6 ທັງເປັນສະຖານກົງສຸນຕ່າງປະເທດປະຈຳແຂວງຫູນານແຫ່ງທຳອິດ ເຊິ່ງຂອບເຂດເຄື່ອນໄຫວປະຕິບັດໜ້າທີ່ຂອງກົງສຸນດັ່ງກ່າວກວມເອົາແຂວງຫູນານ,ແຂວງຫູເປີຍ,ແຂວງເຫີນານແລະແຂວງກຸ້ຍໂຈ່ວ.
ໂອກາດເຂົ້າຮ່ວມພິທີເປີດສະຖານກົງສຸນຄັ້ງນີ້, ທ່ານສະເຫຼີມໄຊ ກົມມະສິດ ລັດຖະມົນຕີກະຊວງການຕ່າງປະເທດລາວຊີ້ໃຫ້ເຫັນວ່າ: ລາວໃຫ້ຄວາມສຳຄັນໃນການເພີ່ມທະວີສາຍພົວພັນກັບແຂວງຫູນານ,ການລົງເລິກການຮ່ວມມືລະຫວ່າງສອງຝ່າຍມີຜົນດີຕໍ່ການເພີ່ມທະວີການແລກປ່ຽນດ້ານເສດຖະກິດການຄ້າແລະການໄປມາຫາສູ່ກັນດ້ານບຸກຄະລາກອນຕື່ມອີກ. ທ່ານກ່າວວ່າ: ນັກທຸລະກິດຊາວຫູນານ ໄດ້ດຳເນີນທຸລະກິດຢູ່ລາວເປັນຈຳນວນຫຼາຍ, ນັກສຶກສາລາວເກືອບ 200 ຄົນກໍກຳລັງຮ່ຳຮຽນຢູ່ແຂວງຫູນານເຊັ່ນກັນ ທັງນີ້ເປັນພື້ນຖານອັນໝັ້ນແກ່ນຂອງການຮ່ວມມືສອງຝ່າຍໃນຕໍ່ໜ້າ. ສອງຝ່າຍມີອະນາຄົດສົດໃສໃນການຮ່ວມມືໃນດ້ານກະສິກຳ,ອຸດສາຫະກຳ,ການທ່ອງທ່ຽວ, ເຕັກໂນໂລຊີຂໍ້ມູນຂ່າວສານແລະຂົງເຂດອື່ນໆ. ປີ 2018 ເປັນປີທ່ອງທ່ຽວລາວ, ຫວັງວ່າປະຊາຊົນແຂວງຫູນານພ້ອມດ້ວຍປະຊາຊົນບໍລິເວນອ້ອມຂ້າງຈະຂໍວິຊາໄດ້ຢ່າງສະດວກແລະເດີນທາງໄປທ່ຽວປະເທດລາວ.
ທ່ານນາງວັນດີ ບຸດທະສະວົງ ເອກອັກຄະລັດຖະທູດລາວປະຈຳຈີນກໍຢືນຢັນໃນພິທີເປີດສະຖານກົງສຸນວ່າ ແຂວງຫູນານບໍ່ພຽງແຕ່ມີປະຫວັດສາດອັນຍາວນານເທົ່ານັ້ນ, ເສດຖະກິດສັງຄົມໃນປັດຈຸບັນກໍມີການພັດທະນາຢ່າງວ່ອງໄວອີກດ້ວຍ ແລະມີກຳລັງຕົວຈິງທີ່ເຂັ້ມແຂງໃນຂົງເຂດການກໍ່ສ້າງພື້ນຖານໂຄງລ່າງແລະອື່ນໆ. ການທີ່ສ້າງຕັ້ງສະຖານກົງສຸນລາວປະຈຳຊາງຊ່າຈະເຮັດໃຫ້ການຮ່ວມມືລະຫວ່າງສອງຝ່າຍຂະຫຍາຍຕົວຂຶ້ນສູ່ລະດັບສູງໃໝ່.